Diari Oficial de la Generalitat Valenciana


Sumari del DOGV 4397, del 12-12-2002 (2002/13371)

ACORD de 30 d'octubre de 2002, de la Comissió Territorial d'Urbanisme de Castelló, relatiu a la modificació puntual del Pla General de Benicàssim sobre obertura de vials i delimitació en la unitat d'execució.
----------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   4397

Data del DOGV
:   12-12-2002

Secció del DOGV
:   III. CONVENIS I ACTES - G) ALTRES ASSUMPTES

Número del document
:   2002/13638


Data del document
:   30-10-2002

Organisme emissor
:   Conselleria d'Obres Públiques,Urbanisme i Transports

Tipus de document
:   Acord

Descriptors 

:   * Benicàssim
    * pla d'urbanisme

ACORD de 30 d'octubre de 2002, de la Comissió Territorial d'Urbanisme de Castelló, relatiu a la modificació puntual del Pla General de Benicàssim sobre obertura de vials i delimitació en la unitat d'execució. [2002/13722]
  
Vist l'expedient relatiu a la modificació puntual del Pla General sobre obertura de vials i delimitació en la unitat d'execució, en el municipi de Benicàssim i de conformitat amb els següents:
  
Antecedents
  
Primer
  
El Ple de l'Ajuntament de Benicàssim, en sessió de 30 de maig de 2002, va acordar exposar al públic la modificació, la qual cosa es va dur a terme mitjançant anuncis publicats en el periòdic Mediterráneo de 18 de juny de 2002 i en el Diari Oficial de la Generalitat Valenciana de 23 d'abril de 2002. Transcorregut el període d'informació al públic, durant el qual es van formular dos al·legacions, el Ple va aprovar provisionalment la modificació en sessió de 26 de setembre de 2002.
  
Segon
  
El projecte consta de memòria i plans.
  
Tercer
  
S'introduïxen les modificacions puntuals següents en l'ordenació del sòl urbà del municipi de Benicàssim:
  
a. Delimitació d'una nova unitat d'execució en el carrer la Cort cantonada Yolanda de Casalduch.
  
El Pla General preveu l'ampliació del sistema viari dissenyat per al c/ la Cort cantonada c/ Yolanda Casalduch per mitjà dels mecanismes de les actuacions aïllades. Després del temps transcorregut no s'ha aconseguit l'ampliació del vial a través d'actuacions aïllades, per la qual cosa es delimita una unitat d'execució.
  
b. Delimitació d'una nova unitat d'execució en el carrer riu Sénia, carrer riu Jabalón i carrer riu Guadiana.
  
Amb la delimitació d'esta unitat d'execució es preveu que es complete la urbanització d'uns vials no executats.
  
c. Ajust del límit del sòl urbà a la realitat física del barranc de la Parreta.
  
El sòl classificat com a urbà en la urbanització de muntanya Montornés-Las Palmas ocupa una part del llit existent del barranc de la Parreta. Amb la modificació es pretén ajustar el límit del sòl urbà al límit real d'este, i reduïr així el sòl classificat. Es disminuïx el sòl urbà en 13.735 m². La reducció afecta un xicotet vial, un sòl residencial i un sòl esportiu privat.
  
d. Qualificació com a via pública de diversos accessos en l'illa situada al costat del carrer Palmeral.
  
Per mitjà de la qualificació com a via pública de les porcions de sòl s'incrementa en 1.128 m² el sòl viari, i en eixa mateixa superfície es disminuïx el sòl edificable.
  
e. Qualificació com a via pública de diversos accessos existents amb entrada des del carrer Lleida.
  
Es proposa la qualificació com a via pública dels entradors existents, amb una superfície total de 294 m², superfície que abans era edificable.
  
f. Qualificació com a via pública d'accés existent denominat carrer Sardana.
  
Es proposa la qualificació com a via pública d'entradors existents, amb una superfície total de 447 m².
  
g. Qualificació com a via pública d'entrador amb accés des del carrer Europa.
  
Es proposa la qualificació com a via pública dels entradors existents, amb una superfície de 123 m².
  
Estes últimes modificacions es justifiquen ja que el vigent pla no va qualificar com a via pública un gran nombre d'accessos, entradors i xicotets vials que sí que existixen en la realitat.
  
Quart
  
No s'han emés informes sectorials.
  
Fonaments de dret
  
Primer
  
La tramitació de la present modificació puntual del Pla General de Benicàssim ha sigut correcta, de conformitat amb el que establix l'article 38 i següents de la Llei 6/1994, de 15 de novembre, de la Generalitat Valenciana, Reguladora de l'Activitat Urbanística (LRAU), així com en l'article 158 i següents del Reglament de Planejament de la Comunitat Valenciana, aprovat pel Decret 201/1998, de 15 de desembre (RPCV).
  
Segon
  
La documentació, està completa, en compliment del que disposa l'article 27 en relació amb el 55.1 de la LRAU, així com en l'article 45 i següents del RPCV.
  
Tercer
  
La modificació que s'examina suposa la introducció d'alteracions en l'ordenació detallada del sòl urbà del Pla General de Benicàssim, en aspectes que no afecten ni condicionen les xàrcies d'infraestructures supramunicipals, sense que es produïsca minva de sòl reservat a dotacions públiques ni cap augment d'aprofitament lucratiu privat.
  
La determinació concreta de l'ordenació detallada dins del sòl urbà s'emmarca clarament dins de la discrecionalitat del planejament urbanístic, i gaudix en tals casos l'administració d'àmplia llibertat per a elegir la forma en què el territori ha de quedar ordenat. Així mateix, són les citades matèries determinacions urbanístiques que tracen, junt amb altres, el model físic d'una convivència purament local, sense incidència en interessos supralocals, per la qual cosa, quan de tals determinacions es tracte, aquella discrecionalitat ha de ser actuada per l'Ajuntament, des de la representació que li conferix la legitimació democràtica.
  
L'article 40 de la LRAU, després d'explicitar les comeses autonòmiques que permeten formular objeccions a l'aprovació definitiva del planejament municipal, establix que li està vedat a la resolució autonòmica d'aprovació qüestionar la interpretació de tal interés formulada pel municipi. Com s'indica en el preàmbul de la LRAU, esta llei atribuïx a la política municipal gestora de l'urbanisme un espai de decisió propi, en el qual els òrgans representatius de la col·lectivitat local podran apreciar l'oportunitat de les decisions d'índole formal que se li plantegen. Únicament és possible, en supòsits com el que ens ocupa, un control autonòmic de legalitat, ja que, com assenyala l'article 40.1, últim paràgraf, de la LRAU, la Generalitat no podrà aprovar definitivament els plans que incórreguen en infracció d'una disposició legal estatal o autonòmica.
  
Quart
  
Les modificacions a i b del projecte que ara s'examina suposen la delimitació dins del sòl urbà de dos noves unitats d'execució, amb l'objecte que puguen executar-se les obres d'urbanització pendent per mitjà del sistema d'actuacions integrades. La delimitació es justifica en criteris de racionalitat i no existix cap obstacle a la seua aprovació.
  
La modificació de la lletra c suposa la correcció de la delimitació del sòl urbà per a excloure d'esta categoria uns terrenys afectats pel llit públic del barranc de la Parreta, la qual cosa resulta conforme amb el que preveu l'article 1 de la Llei del Sòl no Urbanitzable. No existix tampoc cap obstacle a la seua aprovació.
  
Cinqué
  
Les modificacions de les lletres d, e, f i g del projecte aprovat per l'Ajuntament suposen la conversió en vials públics d'entradors existents amb anterioritat al pla i que donen accés a determinades parcel·les. És esta una qüestió de la qual ja s'ha ocupat en diverses ocasions la Comissió Territorial d'Urbanisme de Castelló, precisament en relació amb el municipi de Benicàssim. Així, sobre este tema es va pronunciar àmpliament la Comissió Territorial d'Urbanisme en l'acord de 28 de gener de 1999 (referència 980607), seguit després pels acords d'1 de juliol de 1999 (referència 990333), i de 9 de novembre de 1999 (referència 990665). El primer d'estos acords efectuava la consideració següent:
  
(...) haurà de partir-se de la idea que el planejament urbanístic ha de dissenyar la xàrcia viària (com a dotació pública diferenciada de les previstes en l'article 58.4 de la LRAU i productora dels efectes de l'article 6.1.A de la llei) de manera que esta siga susceptible del trànsit rodat mitjançant vehicles. La previsió pel pla de vials intransitables o de carrers sense eixida, en els quals ni tan sols siga factible realitzar la maniobra de gir, fora del cas de nuclis històrics amb valors que s'han de protegir o d'altres supòsits excepcionals en què siga totalment impossible un altre tipus de solucions, no és conforme amb el mínim de racionalitat que, des del control de legalitat derivat dels principis a què abans ens hem referit, li és exigible al planificador.
  
D'esta manera, la possibilitat de qualificar com a elements integrants de la xàrcia viària entradors a parcel·les sense cap continuïtat, en els quals l'accés rodat obert a l'ús públic que es referix l'article 6.1.A de la LRAU és poc viable, ha de considerar-se com una cosa rigorosament excepcional, des de les exigències de racionalitat que ha de satisfer el planificador. Fora del supòsit de nuclis històrics, en els quals podrien operar un altre tipus de valors i principis, la qualificació com a xàrcia viària de carrers sense eixida haurà d'aparéixer especialment motivada, de manera que aparega acreditada la impossibilitat d'un altre tipus de solucions i els fins públics als quals la qualificació obeïx.
  
(...) A la vista d'esta expressa motivació municipal de la modificació, que ha sigut aprovada per unanimitat pel Ple de l'Ajuntament de Benicàssim, i tenint en compte que, en el present cas, com abans s'ha dit, només li és donat a la Conselleria dur a terme un estricte control de legalitat, li està expressament vedat, per així establir-ho l'article 40.2 de la LRAU, qüestionar la interpretació de l'interés públic local formulada pel municipi, la Comissió considera que no li és possible no procedir a l'aprovació definitiva. La disminució de la densitat edificatòria que es produïx amb la modificació, unit al fet que es tracte d'una àrea consolidada, impedix poder concloure que la modificació no supera en absolut el mínim test de racionalitat legalment exigible. La impossibilitat legal que en este moment s'adopte un altre tipus d'acord ho és sense perjuí que la Comissió considere poc afortunada la solució consistent en l'estretament central del vial.
  
En qualsevol cas, se li fa constar expressament a l'Ajuntament el següent:
  
a. La problemàtica que es planteja en el municipi de Benicàssim per l'existència d'entradors privats que es pretén convertir en vials públics, amb l'objecte que les parcel·les a què servixen adquirisquen l'accés rodat per via pavimentada oberta al públic a què es referix l'article 6.1.A de la LRAU, s'ha posat ja en evidència en diverses modificacions de planejament tramitades per l'Ajuntament.
  
b. A l'hora de solucionar tal problemàtica, que amb tanta freqüència s'està donant en eixe municipi, les solucions han de ser globals i homogènies per a totes les situacions semblants. La necessitat d'un tractament global, conjunt i coherent per a tots els casos no és, en definitiva, sinó una exigència legal (i per tant comprovable per la Conselleria en l'aprovació definitiva) en l'exercici de la potestat discrecional de planejament.
  
c. Per això, s'advertix expressament l'Ajuntament que no serà legalment admissible la tramitació de modificacions que de manera puntual vulguen solucionar els problemes concrets d'accés que se susciten particularment en algun d'estos vials. Contràriament, advertida la freqüència amb què el problema es planteja, esta Conselleria entén que només mitjançant una solució global, adoptada de manera general i homogènia per a tots els casos, podrà abordar-se esta situació de manera que no es vulnere el principi d'igualtat i el d'interdicció de l'arbitrarietat dels poders públics?.
  
La modificació que ara ens ocupa, com que qualifica diversos entradors com a vials públics, pot dir-se que complix els requisits i condicions assenyalats per la Comissió Territorial d'Urbanisme, per la qual cosa es considera que procedix l'aprovació definitiva.
  
Sisé
  
De conformitat amb el que establixen els articles 8.a i 9.1 del Reglament dels Òrgans Urbanístics de la Generalitat Valenciana, aprovat pel Decret 77/1996, de 16 d'abril, en el present cas, el director general d'Urbanisme i Ordenació Territorial pot sotmetre l'expedient a aprovació definitiva del conseller d'Obres Públiques, Urbanisme i Transports, o bé sotmetre la proposta a dictamen previ de la Comissió Territorial d'Urbanisme que en el cas de municipis de menys de 50.000 habitants tindrà directament efectes de resolució executòria.
  
En virtut de tot el que s'ha exposat anteriorment, la Comissió Territorial d'Urbanisme de Castelló acorda: aprovar definitivament la modificació puntual del Pla General de Benicàssim relativa a la delimitació de noves unitats d'execució i nova qualificació de diverses vies públiques.
  
Contra el present acord, que no posa fi a la via administrativa, podrà interposar-se recurs administratiu d'alçada, en el termini d'un mes, davant del conseller d'Obres Públiques, Urbanisme i Transports, això sense perjuí d'utilitzar qualsevol altre recurs que es considere oportú.
  
Castelló, 30 d'octubre de 2002.- El secretari de la Comissió Territorial d'Urbanisme: Fernando Renau Faubell.